b'\n_START_ARTICLE_\nHassel (art)\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst lyst gr\xc3\xa5brun med korte, stive h\xc3\xa5r. Senere bliver den blank og m\xc3\xb8rkebrun med lyse korkporer. Gamle grene kan have furet, gr\xc3\xa5 bark. Knopperne er spredte, \xc3\xa6gformede og flade ind mod skuddet. Sk\xc3\xa6llene er lysegr\xc3\xb8nne eller lysebrune._NEWLINE_Bladene er runde eller omvendt \xc3\xa6gformede med rundtakket rand og kort spids. Oversiden er friskt gr\xc3\xb8n og dunet af mange, bl\xc3\xb8de h\xc3\xa5r, mens undersiden er lysegr\xc3\xb8n. Hele vinteren ses de h\xc3\xa6ngende hanrakler. Blomstringen finder sted f\xc3\xb8r l\xc3\xb8vspring, ofte i marts-april, men kan begynde i januar. I for\xc3\xa5ret kommer de r\xc3\xb8de st\xc3\xb8vfang frem af nogle af knopperne. Frugterne er n\xc3\xb8dder, der sidder op til fire sammen i hver sin "has" (d\xc3\xa6kblad). Fr\xc3\xb8ene modner godt og spirer villigt i Danmark._NEWLINE_Rodnettet best\xc3\xa5r af godt forgrenede hovedr\xc3\xb8dder, der n\xc3\xa5r b\xc3\xa5de langt ud og dybt ned. De fine r\xc3\xb8dder ligger lige under jordoverfladen._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 6 x 4 m (30 x 20 cm/\xc3\xa5r).\n_START_SECTION_\nVoksested\n_START_PARAGRAPH_\nHassel findes overalt i Europa p\xc3\xa5 fugtig og mineralrig jordbund, hvor den danner krat, skovbryn og underskov i frodige ege-blandingsskove. Den trives bedst p\xc3\xa5 let-fugtig n\xc3\xa6ringsrig jordbund. Den kan st\xc3\xa5 b\xc3\xa5de i sol og i halvskygge som underv\xc3\xa6kst. Den t\xc3\xa5ler vind og saltholdig luft.'